kardosdrur/scandi-wiki huggingface dataset:
Tvillingemontering

Tvillingemontering er et begreb, der bruges om hjulaksler, hvor der er monteret to hjul/dæk i hver side, såkaldte tvillingehjul.

De fleste lastbiler og busser kører med tvillingemontering på en eller flere bagaksler. Anhængere til lastbiler er også ofte tvillingemonteret. Dog ser man på nyere anhængere i stigende grad ekstra brede supersingles i stedet for tvillingehjul med traditionelle dækbredder.

Meningen med tvillingemontering er at fordele køretøjets vægt over et større areal. På vejene vil formålet typisk være at optimere køretøjets lasteevne, idet dæk og fælge har fysiske begrænsninger, hvad angår styrke, fleksibilitet og friktion. På traktorer og andre terrængående maskiner er formålet sjældent at bære en vægtforøgelse, men derimod at fordele den nuværende vægt over en større flade for at undgå, at køretøjet synker ned, hvor der er blødt. Visse steder ønskes også kørsel, der ikke sætter spor, for eksempel ved græsklipning på idrætsanlæg, golfbaner og i parker. I ekstremt bløde områder ses af og til traktorer og mejetærskere med trillingemontering (tre dæk på hver side af hver aksel) eller endda larvebælter.

Til traktorbrug er de yderste dæk ofte beregnet til at kunne afmonteres, når der ikke er brug for dem.

Tidligere havde de fleste treakslede lastbiler i Skandinavien tvillingemontering på begge bagaksler for bedre at klare de glatte vinterveje. Derfor vil en boogieaksel med tvillingemontering ofte blive benævnt nordisk boogie. Hvis boogieakslen er enkeltmonteret (et hjul i hver side), kaldes det stadig ofte fattigmandsboogie (der var ikke råd til fire dæk), selvom nutidens enkeltmonterede aksler laster det samme som de tvillingemonterede og derfor ses på flere og flere biler. En anden årsag til tvillingehjulenes tilbagetog på boogieakslerne er, at flere og flere vogne bygges med styrende boogieaksel, og der derfor simpelthen ikke er plads til to dæk.

Landbrugsmaskiner
Hjul
ICA AB

ICA AB (fork. for Inköpscentralernas Aktiebolag) er en svensk supermarkedskæde, der er blandt de ledende detailhandlere i Norden. Kæden havde ved udgangen af 2013 af i alt 2.127 butikker i Sverige, Estland, Letland og Litauen. Omsætningen var i 2013 på 99,456 mia. svenske kroner, og ICA beskæftigede ca. 21.000 ansatte. ICA er klart størst i Sverige, hvor man har en markedsandel på 36 procent.

ICA har tidligere været aktiv på det danske marked via joint-venture-selskabet ISO-ICA A/S, som drev supermarkedskæden ISO i Storkøbenhavn. Desuden ejede man også halvdelen af Statoil Detailhandel A/S, hvilket indebar, at flere Statoil-tankstationer derfor rummede ICA Express-butikker. ICA frasolgte sine danske aktiviteter i 2004.

Historie 
ICA regner sin historie tilbage til 1917, da Hakon Swenson grundlagde AB Hakon Swenson, også kaldet Hakonbolaget, i Vesterås. Selskabet byggede på "ICA-idéen"; at lade mindre købmand fortsætte som selvstændige, men samtidig få del i stordriftsfordele ved fælles indkøb og markedsføring.

Men først i 1938 opstår det, der i dag kendes som ICA. Det sker, da Hakon Swenson, Rudolf Lifwendahl, Emil Clemendtson og Erik Karlsson-Kyhlstedt til middag i førstnævntes hus i den svenske by Västerås. De fire havde hver sin grossistvirksomhed, og man blev her enige om at fusionere de fire virksomheder til den nye Inköpscentralernas Aktiebolag, der blev grundlagt i 1939.

Kilder og eksterne henvisninger 
 ICA Gruppens hjemmeside

Referencer 

Etableret i 1939
Detailvirksomheder fra Sverige
Supermarkedskæder
Skæring Skole

Skæring Skole er den syvendestørste skole i Aarhus. Den ligger i forstaden Skæring der hører under bydelen Egå. Skolen har eksisteret siden 1976.

Den havde i 2018 ca 850 elever  elever,  men har tidligere været over 1000 elever. Elevantallet har været faldende de seneste par år.

Skolen har  3-4 spor og omkring 400 af skolens elever går i SFO for 0-3. klasse eller klubben for 4. klasserne. Personalet udgør ca. 135 fastansatte medarbejdere.        

Skolen er opdelt i 4 afdelinger:   
    
 Indskoling (0-4. årgang)
 Udskoling/overbygningen (5.-9. årgang)    
 Specialklasser    
 Skolefritidsordning – SFO, dækker distriktets fritidstilbud for 0. – 3. kl. samt tilbud for specialklassebørn 0. – 9. kl.  

Der er gode idrætsfaciliteter omkring skolen bl.a. flere fodboldbaner, atletikbane samt håndboldhal og HEI (Hjortshøj-Egå idrætsforening) som hører til ved Skæring Skole.

Kilder

Uddannelsesinstitutioner i Aarhus
Folkeskoler i Aarhus Kommune
DTU Space

DTU Space (Institut for Rumforskning og Rumteknologi) er et forskningsinstitut under Danmarks Tekniske Universitet, som beskæftiger sig med rumforskning. DTU Space opstod 1. januar 2007 ved en fusion mellem Danmarks Rumcenter, som var en sektorforskningsinstitution under Ministeriet for Videnskab, Teknologi og Udvikling, og Danmarks Tekniske Universitet samt dele af Risø, Danmarks Fødevareforskning, Danmarks Transportforskning og Danmarks Fiskeriundersøgelser. Danmarks Rumcenter hed tidligere Dansk Rumforskningsinstitut.

DTU Space’s forskning og udvikling er koncentreret inden for følgende områder: astrofysik og atmosfærefysik,geodæsi og geodynamik og geomagnetisme, remote sensing samt rumteknologi og ruminstrumentering.

DTU Space bidrager til uddannelsen af den næste generation af ingeniører og naturvidenskabelige forskere på de videregående uddannelser og er også med til at fremme interessen for teknik og naturvidenskab blandt børn og unge i folkeskolen og på de gymnasiale uddannelser.

Arbejde med rumfartsteknologi kan give virksomheder et højteknologisk kompetenceløft og tilføre en betydelig brandværdi. DTU Space står til rådighed for at hjælpe dansk erhvervsliv med at få kommercielt udbytte af rummet. Endvidere leverer DTU Space bistand til en række myndigheder med at få gavn af satellitbaserede systemer.

Planck-satellitten, opsendt af Den Europæiske Rumorganisation (ESA) i 2009 er forsynet et spejlteleskop med to spejle, der er udviklet af DTU-Space.

Ekstern henvisning 
 DTU space

Astronomiske selskaber og institutioner
Space
Statoil Fuel & Retail

Statoil Fuel & Retail var en norsk virksomhed, bestående af en kæde af tankstationer fordelt over Europa. Statoil har eksisteret siden 1972, men kom først til Danmark og Sverige i 1986, da virksomheden opkøbte samtlige Esso-tankstationer i disse lande.

I 1990 voksede Statoil igen, da virksomheden indledte en alliance med BP, vedrørende de internationale aktiviteter. I 1992 blev samtlige BP-stationer i Irland omdøbt til Statoil.

Statoil solgte i 2012 Statoil-kæden til den canadiske virksomhed Alimentation Couche-Tard, og kæden skiftede i 2016 navn til Circle K.

Se også 
 Statoil (Danmark)

Referencer 

Detailvirksomheder fra Norge
Tankstationer i Danmark
Virksomheder i Oslo
Equinor
Tankstationer i Sverige
Meldal

Meldal er en tidligere kommune i Trøndelag fylke i Norge. Ved kommunereformen i Norge 2020 blev den  sammen med  Orkdal, Agdenes og  en del af Snillfjord kommune (Krokstadøra) lagt sammen  til den nye Orkland kommune. Meldal grænser i nord til Orkdal, i øst til Melhus og Midtre Gauldal, i syd til Rennebu og i vest til Rindal.

Geografi 
Navnet Meldal kommer af «midt i dalen» – Medal'n – som også er den lokale udtale af navnet. En person bosat i Meldal kaldes "Medaling".

Meldal er en del af Orkladalen, og lakseelven Orkla løber gennem kommunen.

Samfund 
Kommunen har fire byer ; Meldal, Løkken Værk, Storås og Å. Løkken Værk er den største by, mens kommunecenteret er Meldal.

Erhvervsliv 
Landbrug er et vigtigt erhverv i kommunen, med store gårde efter norsk målestok. Kommunen har 3.140 hektar dyrket areal og cirka 150 gårde (2005); der er et produktivt skovareal på 16.950 hektar.

Meldal har cirka 1.200 hytter. Resdalen ved Trollheimen, og Hulsjøområdet ved foden af Igelfjellet, er populære områder. Et yndet turmål er Resfjellet (1.161 moh).

Historie 
Løkken Gruber ligger i Meldal kommune. Malmforekomsten ved Løkken var oprindelig på omtrent 30 millioner ton, og var den største forekomst af kobberholdig svovlkis som er fundet i Norge. Malmåren strækker sig 4 km gennem fjeldet, og går ned i 1.070 meters dybde i den vestlige ende. Det var grubedrift i området fra 1654 til 1987. Frem til 1844 foregik driften med udsmeltning af kobbermalm. I 1851 blev driften omlagt til kisdrift hvor kisen der blev eksporteret hovedsagelig var råstof for svovlsyreproduktion. I perioden 1931-1962 blev der produceret svovl og efter "Orkla-prosessen" af kobberholdig kis. Denne virksomhed foregik i smelteverket i Thamshavn. Fra 1974 og fram til nedlæggelsen i 1987 blev der produceret kobber- og zink-koncentrater på Løkken Værk.

Seværdigheder 
Thamshavnbanen gik fra Løkken Værk i Meldal og ned til Trondheimsfjorden i Orkdal kommune.Den er nu nedlagt, men en mindre strækning er genåbnet som museumsbane.

Vålåskaret er Norges første fredede sæterejendom (1967) og ligger i den nordøstlige del af Trollheimen i Resdalen.

Kultur 
Meldalssangen, "Me'dalen – bygda mi" skrevet af Olav Krog, er af NRK kåret til Norges længste bygdesang, med hele 75 vers!

Storåsfestivalen arrangeres i Meldal kommune.

Idræt 
Kløvsteinbakken ligger i Meldal, det er en K105-meters skihopbakke hvor der er arrangeret ikke mindre end 13 Norgesmesterskaber, flere E Cup- og en World Cup-konkurrencer.

Eksterne henvisninger 

 Oppslaget – om Meldal
 Kultur i Meldal på kort fra Kulturnett.no

Tidligere kommuner i Norge
Kommuner i Sør-Trøndelag
Trøndelags geografi
David Suchet

David Suchet (født 2. maj 1946) er en britisk karakterskuespiller. Han er især kendt for sin tv-rolle som Agatha Christies lille belgiske og excentriske detektiv, Hercule Poirot i Agatha Christie's Poirot. 

David Suchet er i serien om Poirot meget omhyggelig med i adfærd og påklædning at være tro mod Christies beskrivelse af sin detektiv. Suchet har fortalt, at han forberedte sig på rollen ved at gennemlæse samtlige romaner og noveller om Poirot og nedskrev alt af interesse. Notaterne lå fremme, hver gang han øvede sig på rollen, således at han kunne kopiere hver detalje i Christies beskrivelse af sin detektiv.  
 
Sideløbende med sin film- og tv-karriere, der bl.a. tæller film og serier som The way we live now, Executive Decision, Seesaw, Solomon, The In-Laws og Live from Baghdad, optræder Suchet også på teatret. Hans fremførelser tæller bl.a. flere Shakespeare-roller samt roller i Amadeus (Salieri), Who's afraid of Virginia Woolf? (George), Man and boy og senest (2007) i The Last Confession (Cardinal Benelli). Suchet er også kendt for sin medvirken i radio-dramaer og som fortæller i flere engelske audio-bøger baseret på Agatha Christies romaner og noveller om Poirot.

Noter

Eksterne henvisninger 

 
 David Suchet – en fanside, engelsk 
 Behind-the-scene interview med Suchet om hans voice-over til videospillet Murder on the Orient Express 

Skuespillere fra England
Hercule Poirot
Richard Harris

Richard St John Harris (født 1. oktober 1930, død 25. oktober 2002) var en irsk skuespiller, sanger, instruktør og forfatter. Han medvirkede i en lang række film fra slutningen af 1950'erne og frem til sin død i 2002. Blandt hans mere kendte roller er rollen som Kong Arthur i filmen Camelot fra 1967 og som professor Albus Dumbledore i Harry Potter og hemmelighedernes kammer og Harry Potter og de vises sten. Han har endvidere spillet hovedrollen som John Morgan i Manden de kaldte Hest og de senere film i denne serie og som English Bob i De nådesløse. Han blev castet til vidt forskellige roller, for eksempel Sulla i Julius Cæsar, Dr. Andreas Tork i Frøken Smillas fornemmelse for sne og ikke mindst Marcus Aurelius i storfilmen Gladiator.

I 1970'erne havde han helterollen i thrillerne Møde i rum Sø (originaltitel Golden Rendevous) og Cassandra-broen (originaltitel The Cassandra Crossing) samt en af de større roller i de vilde gæs. Han havde i 1961 en mindre rolle i Navarones Kanoner, der, ligesom førnævnte Møde i rum sø, var baseret på en roman af Alistair MacLean.

I 1968 havde han et hit med melodien MacArthur Park.

Han opnåede at blive nomineret til to Oscars for bedste mandlige hovedrolle for sine roller i This Sporting Life (1963) og Manden fra Amerika (1990).

Eksterne henvisninger 

 

Personer fra Limerick
Skuespillere fra Irland
Sangere fra Irland
Irere i 1900-tallet
Irere i 2000-tallet
Harry Potter-skuespillere

Oscar-nominerede skuespillere
Vandkær (Sejerø Sogn)

Vandkær er en lille samling huse mellem Sejerby og Mastrup på Sejerø. Der findes ikke noget kær på stedet, så hvorfra navnet stammer, vides ikke, men der har måske været et vandhul, som senere er drænet væk.

Lokaliteter i Kalundborg Kommune
Sejerø
Tadebæk

Tadebæk er navnet på en lokalitet mellem Sejerby og Mastrup på Sejerø.
Navnet stammer fra en bæk som fra gammel tid udløb i havet på dette sted. I midten af 
1800-tallet blev bækken gravet op og forlænget ind i Langemosen, så denne blev omkring 4 km. lang. Herved blev Langemosen tørlagt og efterhånden også opdyrket. Tadebækken blev også brugt som kanal for Sejerbys spildevand.
 
I midten af 1960'erne blev Tadebækkens udløb i havet forsynet med automatisk pumpeanlæg, hvorved Langemosen blev effektivt tørlagt, og egnet til landbrugsformål.

Lokaliteter i Kalundborg Kommune
Sejerø
Wimbledon F.C.

Wimbledon F.C. var en engelsk fodboldklub fra Wimbledon, London. Klubben blev grundlagt i 1889 og flyttede i 2003 til Milton Keynes og skiftede navn til Milton Keynes Dons F.C.. Klubben var kendt under kælenavnene The Crazy Gang og The Dons. Klubben spillede i den bedste engelske række/Premier League fra 1986 til 2000. Eneste trofæ, klubben vandt, var FA Cuppen i 1988. Fra FA Cup finalen huskes Dave Beasants redning af John Aldriges straffespark – det var første gang et straffespark blevet reddet i en FA cup finale. 

I 2002 blev klubben overtaget af investorer, der ikke mente, at det var rentabelt at have en fodboldklub i Wimbledon på grund af de mange rivaliserende klubber i London, så det blev besluttet at flytte klubben til Milton Keynes ca. 100 km fra London. Denne beslutning var ikke populær blandt klubbens fans, der i protest grundlagde AFC Wimbledon, der af fansene anses som arvtageren for Wimbledon F.C.

Af legendariske spillere kan nævnes Vinnie Jones og Dennis Wise. Den norske træner Egil "Drillo" Olsen var træner for klubben 1998-2000.

Eksterne henvisninger 

Fodboldklubber i England
Etableret i 1889
Ophørt i 2002
Fodboldklubber i London
Merton
Tidligere fodboldklubber
Tommy Troelsen

Tommy Brian Troelsen (født 10. juli 1940 i Nykøbing Mors, død 9. marts 2021) var en dansk fodboldspiller og tv-vært.

Karriere 
Tommy Troelsen spillede 16 kampe for Danmarks A-landshold. I en af de mere berømte, 5-1 sejren over Norge i 1968, scorede han hattrick. Han var fra 1976 til 1980 træner for U/21 landsholdet, inden han blev sportskommentator hos Danmarks Radio og studievært hos DK4 i programmerne Sportsquiz , Tommy's Corner og vært på DR's Tipslørdag,

Tommy Troelsen startede sin karriere i Nykøbing Mors IF og flyttede til Vejle Boldklub. Her spillede han 257 kampe og scorede 130 mål.

Tommy Troelsen var en teknisk boldbegavelse. Det gav ham tilnavnet 'Fodboldtroldmanden'. I 1958 var han en af profilerne på et VB-hold, der vandt The Double. Året efter var han med til at vinde DBU's landspokalturnering med Vejle Boldklub, hvor han scorede målet til 1-0 i pokalfinalen mod AGF.

Tommy Troelsen var den yngste spiller i en dansk pokalfinale gennem tiderne. Han var blot 17 år gammel, da han tre dage inden sin realeksamen i naturhistorie i 1958 spillede finalen for Vejle Boldklub mod KB. Han var også som 20-årig den næstyngste spiller på "Sølvholdet", der vandt sølv ved de olympiske lege i Rom i 1960. Den yngste spiller på sølvholdet var den blot 18-årige frederikshavner Harald Nielsen (Guld Harald).

I 1964 blev Tommy Troelsen lærer fra Jelling Statsseminarium.

I begyndelsen af 1980'erne blev Troelsen DR-TVs fodboldekspertkommentator, et emne som han mestrede. Han så alle de små ting, som den faste kommentator og seerne ikke opdagede. Senere blev han også almindelig fodboldskommentator. Men det var som ekspertkommentator han var helt formidabel. Han blev også populær hos mange fodboldsinteresserede i de dele af Skåne, der kan se dansk fjernsyn. Fx ved EM i Frankrig 1984. Svensk fjernsyn brugte tidligere kun én kommentator, og især i firserne var Troelsen kendt som "den danska experten" på den andere side Øresund.

Under OL 1992 i Barcelona stod Tommy Troelsen for hjemmestudiet i København om formiddagen sammen med Karin Palshøj.

Skadet i 13 år 
Tommy Troelsen fik tidligt i karrieren en skade i højre knæ, og lægerne mente ikke, det var forsvarligt at spille videre uden en operation. Der gik dog 13 år, inden han blev opereret. Gennem hele karrieren spillede han med elastikbind på højre knæ. Der findes ikke billeder af ham uden knæbind. På trods af sit handikap scorede han mange af sine mål på langskud.

Referencer

Eksterne henvisninger 

 
 DK4
 Danske Sportsjournalister 
 Vejle Boldklubs hjemmeside

Fodboldspillere fra Danmark
Fodboldspillere fra Vejle Boldklub
Tv-værter fra Danmark
Fodboldlandsholdsspillere fra Danmark
Personer fra Nykøbing Mors
Olympiske sølvmedaljevindere fra Danmark
Fodboldspillere ved sommer-OL 1960
Væggelus

Væggelus (Cimicidae), er en familie af blodsugende tæger, som består af ca. 75 arter. Hos de fleste arter suger både nymfer og voksne blod af flagermus, svaler og mursejlere.

Menneskets væggelus hedder Cimex lectularius på latin, men kaldes også væggetøj eller sengetæge. De er 5-6 mm lange og har ingen vinger. De suger blod om natten og gemmer sig i revner o.lign. Det er ikke muligt at få overført sygdomme af dem, men de kan fremkalde kløe og hævelser, som ved loppebid.

Væggelusen var stort set udryddet omkring midten af 1900-tallet, men er de seneste år været i voldsomt fremmarch i den vestlige verden pga. den øgede rejseaktivitet.

Et godt middel til at skaffe sig af med væggelus er at drysse pulveriseret moler (Diatomit) på alt i rummet, hvor der er væggelus.
Væggelus har et ydre lag voks og det pulveriserede moler klæber til vokslaget og dehydrerer væggelusene indenfor få dage. Man skal dog ikke bruge diatomit beregnet til svømmebasiner og diatomiten skal være ren, da den type, som benyttes til svømmebasiner, er skadelig for mennesker og må under ingen omstændigheder drysses indendøre i et hjem.

Referencer 

Tæger
Parasitiske insekter
Milton Keynes Dons F.C.

Milton Keynes Dons F.C. er en engelsk fodboldklub der i nutiden holder til i Milton Keynes i Buckinghamshire. Klubben spiller i Football League One i øjeblikket. Klubbens eksistens startede fra 2002 da den tidligere Premier League-klub Wimbledon F.C. fik godkendt deres appel om at flytte til Milton Keynes. Beslutningen var derefter ikke til at lave om. Således flyttede klubben rent fysisk i 2003. Den flyttede klub har sidenhen anerkendt at den ikke har fodboldmæssig og legitim tilknytning til fortidens meritter. Memorabilia osv. har sidenhen stået på et bibliotek i klubbens åndelige hjemstavn. Og i dag er disse genstande en del af museeet på Plough Lane. De fleste af Wimbledon-fansene ville dog ikke acceptere, at klubben flyttede 80 km og skiftede navn, så de grundlagde AFC Wimbledon, der af langt de fleste anses som den egentlige og kulturmæssige arvtager for Wimbledon F.C.. Der var dog også omkring 100-200 Wimbledon fans, især de yngre generationer, der fulgte klubben til Milton Keynes, og hos dem anses AFC Wimbledon som at være "forrædernes" klub. Dette på trods af at AFC Wimbledon helt faktuelt er grundlagt to dage efter at beslutningen om at flytte Wimbledon F.C. var irreversibel. Klubbens formand havde i øvrigt tidligere forsøgt at købe bl.a. Luton Town og Queens Park Rangers og forsøgt at flytte dem til Milton Keynes, men uden held.

Klubben startede i League One, da Wimbledon i sin sidste sæson havde måttet forlade The Championship. Heller ikke her havde klubben den store succes, og i 2006 rykkede den ned i League Two.

Fodboldklubber i England
Etableret i 2004
Milton Keynes
SpVgg Unterhaching

SpVgg Unterhaching er en tysk fodboldklub fra München, der i spiller i Dritte Liga. Klubben har en enkelt gang været i Bundesligaen i to sæsoner fra 1999 til 2001. I den første sæson, hvor Unterhaching spillede i Bundesligaen, spillede de sammen med både Bayern München og 1860 München, det var første gang, at tre klubber fra München spillede i den bedste tyske række samtidig.

Historie
Klubben blev grundlagt i 1925, som en fodboldafdeling af klubben TSV Hachinger Tal. Klubben blev i 1933 midlertidigt opløst af nazisterne, der ikke menter, at klubben var en "tyskvenlig" klub. Efter 2. verdenskrig genopstod den i de lavere rækker.

I løbet af 70'erne rykkede klubben op gennem rækkerne, og i 1989 rykkede den op i 2. Bundesliga, blot for at rykke ned året efter. I 1992 var klubben også kort oppe i den næstbedste række, men i 1995 lykkedes det at rykke op og bevare pladsen. Efter nogle midterplaceringer lykkedes det i 1999 at blive nr. 2 og dermed at avancere til Bundesligaen. Første sæson endte med en imponerende 10. plads (alle havde spået klubben til nedrykning), men Unterhaching-spillerne kunne ikke leve op til de gode resultater, og klubben rykkede ned i 2001. Året efter rykkede klubben ned i Regionalligaen, men rykkede i 2003 op i 2. Bundesliga igen. Siden har lå klubben i den nederste del af rækken, men undgik flere gange nedrykning med nød og næppe. I 2007 rykkede klubben dog igen ud af 2. Bundesliga.

Resultater

Titler
2001 DFB-Hallenpokal

Kendte spillere
 André Breitenreiter
 Ceyhun Gülselam
 Philipp Heerwagen
 Altin Rraklli
 Gerhard Tremmel

Danske spillere 
 Marc Nygaard

Eksterne henvisninger
 SpVgg Unterhachings officielle hjemmeside

Unterhaching, SpVgg
Etableret i 1925
Sport i München
Fanejede fodboldklubber
SC Freiburg

SC Freiburg er en tysk fodboldklub fra Freiburg i Baden-Württemberg, der i spiller i landets række, Bundesligaen.

Historie 
Klubben blev grundlagt i 1904 under navnet Freiburger Fußballverein 04, men efter et par fusioner i 1905, 1909 og 1912 ændrede klubben navn til SC Freiburg.

I mange år spillede klubben i de lavere rækker, men i 1979 rykkede den op i 2. Bundesliga og i 1993 Bundesligaen. I 1994/1995-sæsonen blev det til en imponerende 3. plads kun 3 point efter Borussia Dortmund. I 1997 sluttede eventyret, og klubben rykkede ned. Siden har det stået på tre oprykninger til Bundesligaen og tre nedrykninger.

Nuværende spillertrup

Udlånt

Kendte spillere 
  Michael Frontzeck
  Holger Fach
  Jörg Heinrich
  Sebastian Kehl
  Zoubaier Baya
  Adel Sellimi
  Levan Kobiashvili

Danske spillere 
  Tommy Bechmann (2008-2011)
  Michael Lumb (2012)

Kilder

Eksterne henvisninger 

 SC Freiburgs officielle hjemmeside

Freiburg, SC
Etableret i 1904
Freiburg im Breisgau
Fanejede fodboldklubber